b"\n_START_ARTICLE_\nSmile (The Beach Boys-album)\n_START_SECTION_\nDumb Angel\n_START_PARAGRAPH_\n17. februar 1966 ble f\xc3\xb8rste versjon av sangen \xc2\xabGood Vibrations\xc2\xbb, under tittelen \xc2\xabGood, Good, Good Vibrations\xc2\xbb, innspilt. Flere versjoner av sangen ble spilt inn fram til 25. februar, men s\xc3\xa5 ble den lagt vekk til fordel for innspillingen av albumet Pet Sounds. Etter utgivelsen av Pet Sounds, ble det i l\xc3\xb8pet av sommeren og h\xc3\xb8sten 1966 gjort flere innspillinger av \xc2\xabGood Vibrations\xc2\xbb. Disse ble redigert sammen og utgitt p\xc3\xa5 singel i oktober 1966. Wilson annonserte da at han var i gang med et nytt prosjekt han kalte Dumb Angel.\n_START_SECTION_\nKonsepter\n_START_PARAGRAPH_\nDumb Angel var ment \xc3\xa5 v\xc3\xa6re et slags konseptalbum der USAs og nordamerikansk historie skulle v\xc3\xa6re et av temaene. \xc2\xabHeroes and Villains\xc2\xbb og \xc2\xabCabin Essence\xc2\xbb hadde ville vesten-tekster og \xc2\xabDo You Like Worms?\xc2\xbb, som senere fikk tittelen \xc2\xabRoll Plymouth Rock\xc2\xbb, omhandlet pilegrimene som kom til North Virginia i 1620 med \xc2\xabMayflower\xc2\xbb. _NEWLINE_Dessuten la Wilson vekt p\xc3\xa5 at det ogs\xc3\xa5 skulle v\xc3\xa6re innslag av humor, noe blant andre sangene \xc2\xabVega-Tables\xc2\xbb og \xc2\xabI'm In Great Shape\xc2\xbb viser. De fire elementene ild, vann, luft og jord var ogs\xc3\xa5 tema for suiten \xc2\xabThe Elements\xc2\xbb, som senere ble delt opp med egne titler; \xc2\xabVega-Tables\xc2\xbb for jord, \xc2\xabMrs. O'Leary's Cow\xc2\xbb for ild, \xc2\xabWind Chimes\xc2\xbb for luft og \xc2\xabI Love to Say Da Da\xc2\xbb (ogs\xc3\xa5 kalt \xc2\xabIn Blue Hawaii\xc2\xbb) for vann.\n_START_SECTION_\nInnspillinger\n_START_PARAGRAPH_\nI august 1966 startet innspillingene av albumet, som n\xc3\xa5 hadde f\xc3\xa5tt navnet Smile. Brian Wilson startet som vanlig med \xc3\xa5 spille inn all musikken p\xc3\xa5 samme m\xc3\xa5te som \xc2\xabGood Vibrations\xc2\xbb, med flere innspillinger fra forskjellige studioer, for s\xc3\xa5 \xc3\xa5 legge alle vokalsporene p\xc3\xa5 \xc2\xabtoppen\xc2\xbb. Platestudioene som ble brukt var Gold Star Studios i Los Angeles (Phil Spectors favorittstudio), Sunset Sound Studios og United Western Recorders p\xc3\xa5 Sunset Boulevard og Capitols eget platestudio. _NEWLINE_Som med Pet Sounds ble lydmiksingen foretatt i mono, til tross for at stereo-miksing var tilgjengelig. \xc3\x85rsakene er blant annet at Brian Wilson er nesten d\xc3\xb8v p\xc3\xa5 h\xc3\xb8yre \xc3\xb8re slik at han ikke f\xc3\xa5r utbytte av stereo, samt at Phil Spector ogs\xc3\xa5 foretrakk \xc3\xa5 mikse i mono. Dessuten var alle radio og TV-sendinger i mono. Wilson f\xc3\xb8lte ogs\xc3\xa5 at han bedre kunne kontrollere hva han \xc3\xb8nsket at lytterne skulle f\xc3\xa5 h\xc3\xb8re, og dermed minimalisere variabler som lytternes plassering mellom to h\xc3\xb8yttalere._NEWLINE_Flere av studiomusikerene som var med p\xc3\xa5 \xc3\xa5 spille inn Pet Sounds var ogs\xc3\xa5 med p\xc3\xa5 \xc3\xa5 spille inn Smile, og de var n\xc3\xa5 blitt vant til Wilsons metoder. Det nye var at de andre medlemmene av The Beach Boys var tilstede og ga uttrykk for sin skepsis til musikken og tekstene. Spesielt Mike Love ga uttrykk for at han ikke likte Van Dyke Parks tekster, som han mente var meningsl\xc3\xb8se og for abstrakte. Det er senere blitt spekulert i om denne konflikten med de andre i bandet var en hoved\xc3\xa5rsak til at albumet ikke ble gjort ferdig. Brian Wilson sier i et intervju p\xc3\xa5 DVD-en Brian Wilson presents SMiLE at en av grunnene til at albumet aldri ble fullf\xc3\xb8rt var \xc2\xabfordi Mike Love ikke likte det\xc2\xbb.\n_START_SECTION_\nMarkedsf\xc3\xb8ring\n_START_PARAGRAPH_\nI desember startet Capitol \xc3\xa5 trykke opp et 12-siders hefte som skulle f\xc3\xb8lge med albumet. De hadde ogs\xc3\xa5 f\xc3\xa5tt en h\xc3\xa5ndskrevet lapp der rekkef\xc3\xb8lgen p\xc3\xa5 l\xc3\xa5tene sto. I 2006 fikk Brian Wilson se lappen, og sa det ikke var hans h\xc3\xa5ndskrift. Han la til at rekkef\xc3\xb8lgen p\xc3\xa5 l\xc3\xa5tene aldri ble avgjort s\xc3\xa5 lenge han arbeidet med prosjektet. Capitol hadde trykket ferdig 466\xc2\xa0000 covere og 419\xc2\xa0000 12-siders-hefter i januar 1967. _NEWLINE_Det ble satt i gang en markedsf\xc3\xb8ringskampanje med annonser for Smile i blant annet musikkmagasinet Rolling Stone og ten\xc3\xa5ringsmagasinet Teen Set. Dette ble gjort p\xc3\xa5 bakgrunn av Brian Wilsons beskjed til plateselskapet i desember 1966 om at albumet ikke ble klart i desember, men skulle v\xc3\xa6re ferdigstilt innen 15. januar 1967. Men alt arbeid med albumet, bortsett fra med sangene \xc2\xabHeroes and Villains\xc2\xbb og \xc2\xabVega-Tables\xc2\xbb som skulle utgis p\xc3\xa5 singel, stoppet opp en gang i begynnelsen av januar.\n_START_SECTION_\nKollaps\n_START_PARAGRAPH_\nGrunnet konflikten mellom Van Dyke Parks og Mike Love, trakk Parks seg fra prosjektet i mars 1967. Brian Wilsons sykdom og hans stadig eskalerende inntak av narkotika var ogs\xc3\xa5 medvirkende til at en pressemelding 6. mai 1967 forklarte at Smile ikke ville bli utgitt. Han var ogs\xc3\xa5 av den meningen at innspillingen av \xc2\xabMrs. O'Leary's Cow\xc2\xbb, ild-temaet i suiten \xc2\xabThe Elements\xc2\xbb, var \xc3\xa5rsaken til en storbrann i Los Angeles-omr\xc3\xa5det p\xc3\xa5 samme tidspunkt. I et senere intervju mente han at Smile besto av en del \xc2\xabond og upassende musikk\xc2\xbb._NEWLINE_Capitol Records hadde hele tiden presset p\xc3\xa5 Wilson, og h\xc3\xa5pet i det lengste at han skulle klare \xc3\xa5 gj\xc3\xb8re ferdig albumet. Fra slutten av mai til august spilte Wilson og The Beach Boys inn det som skulle bli Smiley Smile, og dermed var det definitivt klart at han hadde gitt opp arbeidet med Smile. Senere skulle sanger som var ment for Smile dukke opp p\xc3\xa5 andre Beach Boys-album.\n_START_SECTION_\nBrian Wilsons nyinnspilling\n_START_PARAGRAPH_\nI februar 2004 startet Brian Wilson, sammen med sitt nye band The Wondermints, turneen Brian Wilson presents SMiLE i Royal Festival Hall i London. Han og Van Dyke Parks hadde i 2003 skrevet ferdig SMiLE, og i september 2004 kom endelig albumet ut \xe2\x80\x93 over 37 \xc3\xa5r etter den planlagte utgivelsen.\n_START_SECTION_\nThe Smile Sessions\n_START_PARAGRAPH_\n3. februar 2011 kunne Al Jardine informere Examiner.com om at \xc2\xabCapitol Records planlegger \xc3\xa5 gi ut en Beach Boys-versjon av Smile en gang denne sommeren for \xc3\xa5 feire 50-\xc3\xa5rs jubileumet til The Beach Boys. Smile er Beach Boys-fansens \xc2\xabhellige gral\xc2\xbb, s\xc3\xa5 dette er bra.\xc2\xbb_NEWLINE_I et presseskriv fra Capitol Records 14. mars 2011, ble det opplyst om at plateselskapet planla en 2-CD-utgivelse med innspillinger fra Smile i l\xc3\xb8pet av 2011 med tittelen The SMiLE Sessions. 31. oktober 2011 ble The Smile Sessions utgitt i fire formater; en enkelt-CD, en dobbel-CD, en dobbel-LP og en samleboks med fem CD-er, to LP-er og to singler.\n_START_SECTION_\nITunes: The Beach Boys Play Smile\n_START_PARAGRAPH_\nI 2011 la iTunes Store ut to versjoner av The Beach Boys Play Smile med l\xc3\xa5ter hentet fra SMiLE-innspillingene."